De Lille, DA pak mekaar weer in die hofPatricia de Lille, leier van die Good-party. (Foto: ANA) Patricia de Lille, leier van die Good-party, het Maandag gesê sy sal haar tot die hooggeregshof in Kaapstad wend in ŉ poging om haar voormalige politieke tuiste, die DA, te verhoed om leuens oor haar te versprei. Dit kom nadat die Onafhanklike Verkiesingskommissie (OVK) verlede week opdrag gegee het dat die DA aan De Lille, ŉ voormalige DA-lid, binne drie dae in die openbaar om verskoning moet vra omdat hy sy stemwerwers opdrag gegee het om aan kiesers te sê De Lille is afgedank uit haar posisie as burgemeester van Kaapstad. De Lille het verlede jaar uit haar burgemeesterspos bedank na ŉ uitgerekte regsgeding met die DA. Die DA het daarna gesê die party sal nié om verskoning vra nie aangesien hy meen die OVK oorskry sy magte en slegs ŉ hof kan hom opdrag gee om om verskoning te vra. “Die DA het die reg om aansoek te doen om die OVK se besluit te laat hersien, maar hulle het nie die reg om voort te gaan om valse uitsprake oor my te maak nie,” het De Lille in ŉ verklaring gesê. “My regsverteenwoordigers het die DA versoek om te onderneem dat hulle nie meer hul valse manuskrip sal gebruik waarin daar gesê word hulle het my ‘afgedank nie, ten minste nie totdat ŉ hof die beslissing van die OVK bevestig het nie. Die DA het op onredelike wyse geweier om dit te doen en dit dwing my om weer eens die howe te nader,” het sy gesê.